Author: administrator
Last saved by: viktoria.radvanska
Company: Abyss

Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 397/1999 Z. z., ktorým sa ustanovujú podrobnosti o technických požiadavkách a postupoch posudzovania zhody na strelné zbrane a strelivo v znení neskorších predpisov (ďalej len „návrh nariadenia vlády“) predkladá na rokovanie vlády Slovenskej republiky predsedníčka Úradu pre normalizáciu, metrológiu a skúšobníctvo Slovenskej republiky v súlade s Plánom legislatívnych úloh vlády Slovenskej republiky na rok 2011.
 
Cieľom návrhu nariadenia vlády je zapracovať požiadavky aplikačnej praxe, zosúladiť znenie nariadenia vlády s nariadením vlády Slovenskej republiky č. 436/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia, zapracovať Rozhodnutia z XXIX. Plenárneho zasadnutia Stálej medzinárodnej komisie Dohovoru o vzájomnom uznávaní skúšobných značiek ručných palných zbraní– C.I.P., ktorej je Slovenská republika signatárom od 1. júla 1969.
  
Návrh nariadenia vlády nemá hospodársky a finančný dosah a nepredstavuje negatívny vplyv na verejné financie ani na ostatné sledované oblasti. V súlade s čl. 12 ods. 1 Legislatívnych pravidiel vlády SR bolo vykonané predbežné pripomienkové konanie.
 
Návrh nariadenia vlády bol v dňoch 11. februára 2011 až 21. februára 2011 predmetom medzirezortného pripomienkového konania, ktorého výsledky sú uvedené vo vyhodnotení. Návrh nariadenia vlády bol dňa 8. marca 2011 prerokovaný v Legislatívnej rade vlády Slovenskej republiky a pripomienky uplatnené na rokovaní sú zapracované v predloženom materiáli. Návrh nariadenia vlády bol predmetom vnútrokomunitárneho pripomienkového konania podľa smernice Európskeho parlamentu a rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj v oblasti pravidiel vzťahujúcich sa na služby informačnej spoločnosti. Z vnútrokomunitárneho pripomienkového konania nevzišla pripomienka, ktorá by si vyžadovala zapracovanie do návrhu nariadenia vlády. Návrh nariadenia vlády sa na rokovanie vlády Slovenskej republiky predkladá bez rozporov.
 
Nie je dôvod nesprístupňovania návrhu. 
 
Návrh nariadenia vlády je v súlade s Ústavou Slovenskej republiky, ústavnými zákonmi,  zákonmi a ostatnými všeobecne záväznými právnymi predpismi Slovenskej republiky a medzinárodnými zmluvami a inými medzinárodnými dokumentmi, ktorými  je Slovenská republika viazaná.